
PËR FILLIMIN E PROCEDURAVE “PËR MIRATIMIN E STUDIMIT TË BORXHIT TË KEQ”

Në mbështetje të nenit 9 të ligjit nr. 9072, datë 22.5.2003 “Për sektorin e energjisë elektrike”, të ndryshuar, dhe në respektim të vendimit nr. 5690, shpallur në datën 4.6.2012 të Gjykatës së Rrethit Gjyqësor Tiranë në lidhje me “Anulimin e vendimit nr. 99, datë 30.9.2012, “Mbi miratimin e studimit të borxhit të keq”, Bordi i Komisionerëve të ERE-s në mbledhjen e tij të datës 13.6.2012, pasi shqyrtoi relacionin e përgatitur nga grupi i punës,
konstatoi se:
- Gjykata e Rrethit Gjyqësor Tiranë, me vendimin nr. 5690 shpallur në datën 4 qershor 2012, ka vendosur pranimin pjesërisht të padisë së shoqërisë “CEZ Shpërndarje” sh.a., duke anuluar vendimin nr. 99, datë 30.9.2011 “Për miratimin e studimit mbi borxhin e keq”.
- Ministria e Financave, në cilësinë e garantuesit sipas Marrëveshjes së Mbështetjes Qeveritare (PRG), me shkresat nr. 4512/3 prot., datë 5.4.2012, dhe nr. 4512/7, datë 12.6.2012, duke konsideruar kuadrin ligjor respektiv, rekomandimet dhe korrespondencat me Bankën Botërore minimizimin e riskut të ekspozimit të vendit ndaj proceseve gjyqësore vendore dhe ndërkombëtare, si dhe për të garantuar furnizimin pa ndërprerje me energji elektrike ka mbështetur propozimin e Bankës Botërore për rikonsiderimin e borxhit të keq dhe niveleve përkatëse të tij sipas supozimeve të studimit, por duke përjashtuar subjektet buxhetore dhe si të tillë edhe supozimet e ERE-s. 
Për gjithë sa më sipër cituar, Bordi i Komisionerëve të ERE-s 


Vendosi:

1. Të fillojë procedurat për miratimin e studimit të borxhit të keq.
2. Drejtoria Juridike dhe e Mbrojtjes së Konsumatorit të njoftojë “CEZ Shpërndarje” sh.a. për vendimin e Bordit të Komisionerëve. 
Ky vendim hyn në fuqi menjëherë. 
Ky vendim botohet në Fletoren Zyrtare.

